Paġna IL-QORTI TAL-AWDITURI TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 325(4) tiegħu, Wara li kkunsidrat it-talba għal opinjoni indirizzata lill-Qorti tal-Awdituri mill-Parlament Ewropew fid-19 ta' Diċembru 2013, ADOTTAT L-OPINJONI LI ĠEJJA: L-objettiv segwit mill-abbozz ta' regolament huwa l-applikazzjoni tajba tal-leġiżlazzjoni tal-Unjoni fl-oqsma doganali u agrikoli, li tipprovdi b'mod partikolari lill-Kummissjoni, iżda wkoll lill-awtoritajiet doganali u awtoritajiet oħra tal-Istati Membri, mekkaniżmi aktar effettivi biex jassistuha fil-prevenzjoni, fl-investigazzjoni u fil-prosekuzzjoni ta' operazzjonijiet li jiksru l-leġiżlazzjoni doganali u agrikola. Għal dak il-għan il-proposta: toħloq il-possibbiltà li l-viżibbiltà fid-databases tiġi limitata għal utenti magħżula; tneħħi l-inċertezza legali fir-rigward tal-ammissibbiltà tal-informazzjoni miġbura permezz tal-assistenza reċiproka bħala evidenza fi proċedimenti kriminali nazzjonali. Il-Qorti eżaminat il-proposta tal-Kummissjoni fid-dawl tar-riżultati tax-xogħol tal-awditjar tagħha. L-Artikolu 18h tar-Regolament propost jagħti setgħa lill-Kummissjoni (OLAF) biex tikseb direttament mill-operaturi ekonomiċi d-dokumenti ta' sostenn għad-dikjarazzjonijiet ta' importazzjoni u esportazzjoni meta dawn ikunu meħtieġa għal investigazzjonijiet. L-għan huwa li jitħaffu l-investigazzjonijiet tal-OLAF u b'hekk jitnaqqas ir-riskju ta' preskrizzjoni. Il-Qorti tqis li din il-miżura hija xierqa. Madankollu, fl-interess ta' kooperazzjoni sinċiera u effettiva bejn il-Kummissjoni u l-Istati Membri, ikun xieraq li f'dan l-Artikolu jiġi pprovdut: li l-Kummissjoni għandna tinforma lill-awtoritajiet nazzjonali tal-Istati Membri kkonċernati dwar kwalunwke talba li ssir lill-operaturi ekonomiċi; u li l-Kummissjoni tista' titlob assistenza mill-awtoritajiet nazzjonali kompetenti biex tikseb dokumenti, b'mod partikolari fejn l-operaturi ekonomiċi ma jikkonformawx immedjatament mat-talba tagħha. Din l-opinjoni ġiet adottata mill-Awla CEAD, immexxija mis-Sur Igors LUDBORŽS, Membru tal-Qorti tal-Awdituri, fil-Lussemburgu fil-laqgħa tagħha tal-25 ta' Frar 2014. IL-QORTI TAL-AWDITURI TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 336 tiegħu, Wara li kkunsidrat is-Sentenza tal-Qorti tal-Ġustizzja fil-kawża C-63/12, maħruġa fid-19 ta' Novembru 2013, Wara li kkunsidrat it-talba tal-Kunsill għal opinjoni dwar il-proposti msemmija hawn fuq sa mhux aktar tard mill-5 ta' Marzu 2014, li l-Qorti rċeviet fis-26 ta' Frar 2014, Wara li kkunsidrat it-talba tal-Parlament Ewropew għal opinjoni dwar il-proposti msemmija hawn fuq, li l-Qorti rċeviet fit-3 ta' Marzu 2014, Billi skont l-Artikolu 65 tar-Regolamenti tal-Persunal ir-remunerazzjoni tal-uffiċjali u ta' aġenti l-oħra tal-Unjoni Ewropea għandha tiġi aġġornata kull sena billi tqis il-politika ekonomika u soċjali tal-Unjoni Ewropea; Billi l-aġġustamenti tal-2011 u tal-2012 għadhom pendenti; Billi l-kawża C-86/13 relatata mal-aġġustament tal-2012 għadha pendenti; Billi l-Kummissjoni tqis li huwa adatt li tipproponi aġġustament għar-remunerazzjoni u l-pensjonijiet fil-Belġju u l-Lussemburgu ta' 0,9 % b'effett mill-1 ta' Lulju 2011 u ta' 0,9 % oħra b'effett mill-1 ta' Lulju 2012; Billi l-Kummissjoni tirreferi, bħala bażi għall-proposti tagħha, għad-dispożizzjonijiet tal-"klawżola ta' eċċezzjoni" (dak li qabel kien l-Artikolu 10 tal-Anness XI tar-Regolamenti tal-Persunal) u għall-marġni ta' diskrezzjoni tagħha taħt din il-klawżola; Billi dik li kienet il-"klawżola ta' eċċezzjoni" ġiet sostitwita bi "klawżoli ta' moderazzjoni u ta' eċċezzjoni" (l-Artikoli 10 u 11 tal-Anness XI tar-Regolamenti tal-Persunal), ADOTTAT L-OPINJONI LI ĠEJJA: Il-Qorti tinnota li l-Kummissjoni tirreferi għall-marġni ta' diskrezzjoni tagħha fir-rigward tal-kontenut tal-proposti adatti għall-aġġustament tar-remunerazzjonijiet u l-pensjonijijet. Il-Qorti tinnota li l-formulazzjoni tal-premessa 3 fiż-żewġ proposti tista' tirriżulta f'nuqqas ta' ftehim billi ma tiddistingwix b'mod ċar bejn telf ta' kapaċità tal-akkwist u aġġustament nominali għar-remunerazzjoni u l-pensjonijiet. Barra minn hekk, ma hemmx biżżejjed ċarezza fir-rigward tal-bażi għall-komputazzjoni tal-aġġustamenti proposti ta' 0,9 %. Il-Qorti tiġbed l-attenzjoni għall-fatt li l-"klawżola ta' eċċezzjoni" bħala bażi għall-proposti tal-Kummissjoni ma għadhiex fis-seħħ. Il-Qorti tinnota li l-aġġustamenti proposti se jeħtieġu li l-approprjazzjonijiet baġitarji jsiru disponibbli. Din l-opinjoni ġiet adottata mill-Awla IV, immexxija mis-Sur Louis GALEA, Membru tal-Qorti tal-Awdituri, fil-Lussemburgu fit-3 ta' Marzu 2014.
Extracted from C_094_2014.html